Spoštovane kolegice poslanke in kolegi poslanci, gospe in gospodje! Začenjam nadaljevanje 7. izredne seje Državnega zbora. Ura je 14.01, seje bomo začenjali točno. Prosim za malo miru. Nadaljujemo 7. izredno sejo Državnega zbora. Na sejo sem vabil kandidatke in kandidate za poslanke in poslance, ki imajo pravico nadomeščati poslanko in poslance, ki so prevzeli funkcije v Vladi, ter predstavnika Državne volilne komisije k 3. točki dnevnega reda. Za današnje nadaljevanje seje nisem prejel nobenega opravičila poslanke ali poslanca, torej smo kompletni. Vse prisotne lepo pozdravljam! Prehajamo na 3. TOČKO DNEVNEGA REDA – DOLOČITEV KANDIDATOV, KI BODO V SKLADU S 14. ČLENOM ZAKONA O POSLANCIH OPRAVLJALI FUNKCIJO POSLANCEV NAMESTO POSLANCEV, KI SO PREVZELI FUNKCIJE V VLADI. Ker je gospe Ljudmili Novak, gospodu Francu Bogoviču, gospodu Zvonku Černaču, gospodu Karlu Viktorju Erjavcu, gospodu dr. Vinku Gorenaku, gospodu mag. Andreju Vizjaku in gospodu mag. Radovanu Žerjavu z imenovanjem za ministrico in ministre Vlade Republike Slovenije prenehal mandat poslanke in poslancev, je Državna volilna komisija Državnemu zboru posredovala sklep o tem, katere kandidatke in kandidati imajo pravico nadomeščati poslanko in poslance, ki so nastopili funkcije v Vladi. Sklep Državne volilne komisije je obravnavala Mandatno-volilna komisija kot matično delovno telo, ki je Državnemu zboru pisno poročala in predložila predlog sklepa. Želi poročevalec komisije besedo? [[Ne.]] Želite morda besedo predstavniki poslanskih skupin? [[Ne.]] Posamezne poslanke in poslanci? [[Ne.]] Zaključujem razpravo. Prehajamo na glasovanje. Poslanke in poslance prosim, da preverijo delovanje glasovalnih naprav, kar bom storil tudi sam. Na glasovanje dajem naslednji predlog sklepa: V času, ko poslanka in poslanci, ki so prevzeli funkcije v Vladi, v skladu s prvim odstavkom 14. člena Zakona o poslancih ne morejo opravljati funkcije poslanca, opravljajo to funkcijo v skladu z drugim odstavkom 14. člena Zakona o poslancih od današnjega dne naslednji poslanke in poslanci. Namesto Franca Bogoviča Roman Žveglič, rojen 3. 4. 1964, stanujoč Stržišče 4, Zabukovje. Namesto Zvonka Černača Patricija Šolin, rojena 25. 11. 1965, stanujoča Cankarjeva ulica 48, Nova Gorica. Namesto Karla Viktorja Erjavca Marija Plevčak, rojena 25. 1. 1945, stanujoča Latkova vas 227, Latkova vas. Namesto dr. Vinka Gorenaka Ivan Pišek, rojen 7. 4. 1965, stanujoč Zlatoličje 105, Zlatoličje. Namesto Ljudmile Novak Janez Vasle, rojen 27. 5. 1944, stanujoč Gregorčičeva 16, Domžale. Namesto mag. Andreja Vizjaka mag. Damjana Petavar Dobovšek, rojena 28. 5. 1966, stanujoča Pot na Brod 2, Radeče. Namesto mag. Radovana Žerjava Jasmina Opec, rojena 2. 8. 1985, stanujoča Jezera 22, Rakičan. Sedaj bomo o predlogu tega sklepa glasovali. Glasujemo. Navzočih je 80 poslank in poslancev. Za je glasovalo 79, proti 1. [[Za je glasovalo 79.]] [[Proti 1.]] Ugotavljam, da je predlagani sklep sprejet. Je težava z glasovalno napravo? Prepozno. Sklep je sprejet. Glasovanja ne moremo ponoviti, je pa jasno, da ste želeli izjaviti svojo voljo pozitivno. Poslanke kolegice in kolege vabim, da se nam pridružijo. [[aplavz]] Kolegicam in kolegom želim, da bi uspešno opravljali poslansko delo in vam vsem čestitam! S tem zaključujem to točko dnevnega reda.
Spoštovane, kolegice in kolegi! Prehajamo na 4. TOČKO DNEVNEGA REDA, TO JE NA OBRAVNAVO PREDLOGA SKLEPA O IMENOVANJU GENERALNE SEKRETARKE DRŽAVNE ZBORA. Na podlagi drugega odstavka 25. člena Poslovnika Državnega zbora je predlog sklepa v obravnavo in sprejem zboru predložil Kolegij predsednika Državnega zbora, ki predlaga, da zbor za generalno sekretarko Državnega zbora imenuje gospo Mojco Prelesnik. Za dopolnilno obrazložitev predloga sklepa dajem besedo predsedniku Državnega zbora dr. Gregorju Virantu. Prosim.
Spoštovane kolegice in kolegi! Za generalno sekretarko predlagam Mojco Prelesnik, univerzitetno diplomirano pravnico, s pravosodnim izpitom, ki je to funkcijo opravlja tudi v minulem mandatu od leta 2008 do 2011. Kandidatka ima za seboj uspešno odvetniško kariero, nato pa še uspešno kariero v državni upravi. Pred nastopom funkcije generalne sekretarke pa je bila namestnica informacijske pooblaščenke. V minulem mandatu je svoje delo opravljala profesionalno in učinkovito in imam polno zaupanje vanjo, da bo to delo na enak način opravljala tudi v bodoče. Ob menjavah oblasti se je po mojem prepričanju dobro držati principa, da se ljudi na ključnih mestih v javni upravi ne menja avtomatično. Dejstvo, da je nekdo dobro sodeloval s prejšnjo oblastjo, ne more biti negativna referenca, ampak kvečjemu pozitivna referenca in tudi sam na to gledam tako. To, da je nekdo dobro sodeloval s prejšnjim predsednikom Državnega zbora, z mojim predhodnikom, zame ni negativna, ampak je pozitivna referenca. Tudi ko sem bil državni sekretar in minister sem se pri svoji praksi izbire sodelavcev vedno držal tega pravila in nisem gledal na politično pripadnost ali kaj podobnega kot kriterij izbire, in se mi je obneslo. Rezultati so bili vedno dobri, kadar sem tako ravnal. Ravnal sem pa vedno. Kriterij pri izbiri sodelavcev v javni upravi morajo biti kompetentnost in motiviranost za dobro delo v smeri zastavljenih ciljev ali, če hočete, tudi sorodnost pogledov na cilje organizacije, seveda pa tudi zaupanje. Dobro je, da med sodelavci obstaja tudi neko osebnostno ujemanje, neka kemija, kot rečemo. To ustvari pozitivno klimo, v kateri potem nastajajo tudi dobri rezultati. Moja kandidatka vse te pogoje izpolnjuje, je sposobna, profesionalna, kompetentna in motivirana. Pred najino skupno odločitvijo o kandidaturi sva se temeljito pogovorila in prišla do ugotovitve, da imava zelo podoben pogled na vodenje Državnega zbora in na delovanje služb Državnega zbora. Dovolite, da vam čisto na kratko ta pogled predstavim. Lahko ga razumete tudi kot nekakšen predsednikov program za ta mandat. Kaj bo v ospredju. Poenostavljanje internih procedur, postopkov v Državnem zboru in odprava administrativnih ovir, birokratskih ovir, ker te še obstajajo. Pospeševanje elektronskega poslovanja, ki naj bo čim bolj prijazno uporabniku, z ambicioznem ciljem, če boste vodstvo Državnega zbora pri tem podprli, da bi v tem mandatu prišli tudi na popolnoma brezpapirno poslovanje v Državnem zboru. Visoka stopnja odzivnosti služb za reševanje problemov. Kadarkoli ima poslanska skupina, poslanec kakršenkoli problem, ki ga lahko službe rešijo, to pa velja tudi za zunanje uporabnike, morajo biti službe odzivne, morajo takoj najti rešitev problema in ne iskati razlogov, da se nekaj ne da storiti, ampak iskati načine, kako se nekaj čim hitreje stori. Odprtost in preglednost dela Državnega zbora. To se je pokazalo tudi v praksi na teh prvih nekoliko, bi rekel, bolj javnosti zanimivih sejah ob mandatarskih glasovanjih in tako naprej, ko je bil režim za medije dokaj liberalen in se je izkazalo, da je bilo to dobro. Imeli smo dogovor, držali smo se ga na naši strani, držali so se ga tudi na strani novinarjev in stvar se je dobro odvila. Racionalizacija. Državni zbor bo moral, podobno kot Vlada, z lastnim zgledom pokazati, da se da v javnem sektorju marsikaj privarčevati. V Državnem zboru prihranki ne morejo biti prav veliki, ker tudi proračun Državnega zbora ni prav velik, ampak gre za simboliko in za zgled, recimo pri potovanjih v tujino in podobno. Red in zakonitost brez kakršnekoli izjeme. Enakost vseh poslanskih skupin in poslancev, torej nevtralnost vodstva in služb Državnega zbora. Mogoče za konec samo še to. Tako kot moja kandidatka je tudi generalni sekretar pred njo, gospod Lovro Lončar, odlično opravljal svoje delo. Na 1. seji Vlade je bil imenovan za državnega sekretarja v Kabinetu predsednika Vlade in bo med drugim odgovoren za komunikacijo med Vlado in Državnim zborom. Torej bomo imeli dva odlična profesionalca, ki bosta skrbela za ta kontakt, tako da ne dvomim, da bodo stvari tekle brezhibno. Prosim vas za podporo kandidatki Mojci Prelesnik. Hvala lepa.
Hvala lepa. Prehajamo na predstavitev stališč poslanskih skupin. Mag. Matej Tonin bo predstavil stališče Poslanske skupine Nove Slovenije.
Spoštovani predsedujoči, dragi kolegice in kolegi, lepo pozdravljeni! Danes zjutraj smo se s kandidatko za generalno sekretarko sestali in se pogovorili. Zastavili smo ji številna, tudi neprijetna vprašanja. Moram reči, da je bil ta sestanek kvaliteten, ploden in da na podlagi tega sestanka smo se mi tudi odločili, da bomo glasovali za generalno sekretarko. Ob tej priložnosti bi rad omenil še naslednjo stvar. Ko je na zadnjem Kolegiju potekala razprava o tem, kdaj naj bo volitev generalne sekretarke, smo nekateri vodje poslanskih skupin predlagali kljub vsemu, da bi se te volitve opravile po predstavitvi. To se mi zdi nekako smiselno in pravilno, in to smo tudi dosegli in mislim, da je to prav. Na podlagi teh razgovorov smo se odločili tako, kot smo se odločili. Še zadnji komentar. Ne bi želel, da bi se iz tega ustvarjala kakšna velika zgodba. Takoj po Kolegiju smo lahko v medijih brali, kako se pojavljajo prve razpoke v novih vladni koaliciji, kako nova vladna koalicija ni usklajena glede generalne sekretarke. Rekel bi samo to, velike zgodbe tukaj ne bo, nam pa morate dati priložnost, da se o stvareh vendarle posvetujemo, pogovorimo in tudi dogovorimo.
Hvala lepa. Gospod Jani Möderndorfer bo predstavil stališče poslanske skupine Pozitivna Slovenije.
Predsednik, poslanke, poslanci! Stališče Pozitivne Slovenije do same generalne sekretarke je pozitivno in zato jo bomo danes tudi podprli. Hvala lepa.
Hvala lepa. Gospod Janko Veber bo predstavil stališče Poslanske skupine Socialnih demokratov.
Hvala za besedo. Lep pozdrav tudi v imenu Poslanske skupine Socialnih demokratov! Menimo, da je pristojnost predsednika Državnega zbora, da si izbere najožjo sodelavko in smo ponujeno možnost, da opravimo pogovor tako s predsednikom Državnega zbora kot tudi s kandidatko, z veseljem sprejeli. V petek smo opravili pogovor, kjer smo dobili še nekaj več informacij, predvsem pa imeli možnost tudi posredovati naše poglede glede na delo Državnega zbora in predvsem tudi vodenje Državnega zbora. Zavedamo se, da je organizacija dela Državnega zbora zahtevna in da je parlament še posebej v očeh javnosti spremljan budno in predvsem tudi kritično. Želimo konstruktivno prispevati tudi k delovanju Državnega zbora in s tem tudi k večjemu ugledu parlamenta na način, da se tudi medsebojno obveščamo predvsem o projektih, ki jih želimo obravnavati, preden se dejansko začnejo tudi izvajati. Ob teh zagotovilih vidimo, da bi lahko delo v parlamentu teklo še kvalitetnejše, in naša odločitev je, da bomo večinsko podprli imenovanje generalne sekretarke Državnega zbora gospe Mojce Prelesnik. Hvala.
Hvala lepa. Gospod Rihard Braniselj bo predstavil stališče Poslanske skupine Državljanska lista.
Spoštovani podpredsednik, kolegice, kolegi! Generalni sekretar Državnega zbora vodi službe Državnega zbora in opravlja druge zadeve določene s predpisi. Službe Državnega zbora opravljajo strokovna, administrativna in druga opravila ter tehnične naloge, s katerimi se zagotavljajo pogoji za delo Državnega zbora. Generalnega sekretarja imenuje Državni zbor na predlog Kolegija Državnega zbora za čas trajanja mandata Državnega zbora, kateremu je generalni sekretar tudi odgovoren. Državljanska lista bo predlagano kandidatko gospo Mojco Prelesnik podprla, in sicer iz več tehtnih razlogov, ki so strokovnost, politična neodvisnost in reference. Kandidatka je univerzitetna diplomirana pravnica, z opravljenim pravniškim državnim izpitom, pri čemer je skoraj deset let delala kot odvetnica in v odvetniških vrstah, kar pomeni ne le garancijo za njeno strokovnost, pač pa tudi prepotrebne delovne izkušnje v zasebnem sektorju. Nesporno je, da je kandidatka zadnja tri leta dobro opravljala funkcijo generalne sekretarke. Mandat, ki prihaja, bo izjemno težak tudi za zaposlene v Državnem zboru, zato bo treba zaradi izpeljave ukrepov, ki zagotovo služb v Državnem zboru ne bodo obšle, biti odločen, ukrepi pa pripravljeni in izvedeni strokovno in pravno korektno. Z imenovanjem kandidatke bo zagotovljena kontinuiteta vodenja služb Državnega zbora, pri čemer ne bo prišlo do nikakršnih motenj pri utečenem delovanju služb Državnega zbora. Hvala lepa.
Hvala lepa. Gospod Ivan Hršak bo predstavil stališče Poslanske skupine Demokratične stranke upokojencev Slovenije.
Spoštovani podpredsednik, spoštovane kolegice in kolegi! Predstavil bom stališče Poslanske skupine DeSUS glede predloga sklepa o imenovanju generalne sekretarke Državnega zbora. Predlog predsednika Državnega zbora, da za generalno sekretarko Državnega zbora predlaga gospo Mojco Prelesnik, poslanke in poslance Poslanske skupine DeSUS ni ravno presenetil. Že na seji Kolegija je slednji dodatno obrazložil svoj predlog in tudi danes trdno stoji za svojimi argumenti. Kljub temu da so v tej potezi predsednika Državnega zbora bili izpostavljeni določeni pomisleki, le-ti niso šli v smeri strokovnosti, preferenc in kvalitete dela kandidatke, temveč so se nanašali na neprimernost vložitve samega predloga. Izražene so bile namreč želje več poslanskih skupin, naj se kandidatka v poslanskih skupinah osebno predstavi. Moram reči, da je tudi naša poslanska skupina izrazila to željo, zato sta se oba, gospa Mojca Prelesnik in predsednik Državnega zbora, sestala z nami, z obema smo se pogovorili, kar je vodilo v zaključek naše poslanske skupine, da je predlagana kandidatka primerna za generalno sekretarko Državnega zbora. Ne samo po strokovni plati, temveč tudi po svojih izkušnjah, saj je v prejšnjem mandatu uspešno vodila delovanje in organiziranost številnih služb Državnega zbora. V Poslanski skupini zaupamo izbiri predsednika Državnega zbora. Konec koncev gre vendarle za njegovo najožjo sodelavko in menimo, da je na njegovi strani, da si sam izbere zaupanja vredno osebo za kakovost dela, za katero navsezadnje tudi sam jamči. Kandidatka za generalno sekretarko bo tudi z naše strani deležna soglasne podpore. Glede na predhodno predstavljena stališča ostalih poslanskih skupin lahko predvidevamo, da bo kandidatka za generalno sekretarko Državnega zbora danes potrjena, zato naj ji v imenu poslank in poslancev Poslanske skupine DeSUS že na tem mestu vnaprej čestitam in zaželim uspešno delo. Hvala.
Hvala lepa. Končali smo s predstavitvijo stališč poslanskih skupin. Za razpravo poslank in poslancev nimam predloga. Sprašujem pa predlagatelja dr. Gregorja Viranta, ali želi dodatno obrazložiti svoj predlog. Ne želite. S tem zaključujem razpravo in prehajamo na odločanje o predlogu sklepa o imenovanju gospe Mojce Prelesnik za generalno sekretarko Državnega zbora. Pričenjamo z glasovanjem. Glasujemo. Navzočih je 84 poslank in poslancev, za je glasovalo 58, proti 2. [[Za je glasovalo 58.]] [[Proti 2.]] Ugotavljam, da je sklep sprejet. Generalni sekretarki Državnega zbora, kjerkoli nas že posluša, čestitam in ji želim uspešno delo. / aplavz/ S tem zaključujem to točko dnevnega reda. Zaključujem tudi 7. izredno sejo Državnega zbora. Hvala lepa.